কুমার নদের পাড় ঘেঁষে গড়ে ওঠা ছোট্ট জনপদের নাম আলমডাঙ্গা। আলমডাঙ্গার নামকরণ নিয়ে তিনটি মত পাওয়া যায় আছে। এই তিনটি মত, উপকথা, কিংবদন্তীর বা জনশ্রুতি; এগুলোকে আমরা যে নামেই ডাকি না কেন, কোনটাকেই নিশ্চিতভাবে গ্রহণ করার সুযোগ নেই। কারণ কোনটারই কোন লিখিত ইতিহাস পাওয়া যায়নি।

বানভাসি বৃদ্ধার উপাখ্যানঃ জনশ্রুতি আছে, এক বানভাসি বৃদ্ধা নান্দায় ভাসতে ভাসতে আলমডাঙ্গার কোন এক স্থানে উঠে এসে বলেছিলেন, ‘আলাম ডেঙায়!’ আর সেই থেকে এই জনপদের নাম হয়েছিল ‘আলামডেঙা’, যা কালক্রমে আলমডাঙ্গা নামে পরিচিত পাই। কিন্তু নিঃসঙ্গ একজন বৃদ্ধার কথায় এমনটি হয়েছে তা মেনে নেওয়া কঠিন। এই ‘বানভাসি বৃদ্ধার উপাখ্যান’ থেকে যদি আমরা বৃদ্ধাটিকে বাদ দিয়ে অসংখ্য মানুষকে যুক্ত করি তাহলে ব্যাপারটা অন্যরকম দাঁড়ায়। শুধু মাত্র একজন বৃদ্ধা না হয়ে যদি অসংখ্য মানুষ বার বার এখানে এসে বলতে থাকে ‘আলাম ডেঙায়’ তাহলে বিষয়টা গ্রহণযোগ্য হয়। ‘এলাম’ বা ‘আসলাম’ কথাগুলোকে আলমডাঙ্গা ডায়ালাক্টে ‘আলাম’ বলা হয়। এই মতটা সত্য হলে আলমডাঙ্গা নামটির রূপান্তর ঘটে থাকতে পারে এই ভাবে- আলাম ডেঙায়> আলাম ডেঙা> আলমডেঙা> আলমডাঙা> আলমডাঙ্গা।

আলম ফকিরের কিংবদন্তীঃ দ্বিতীয় জনশ্রুতি হচ্ছে, জনৈক আলম ফকির নামীয় একজন ব্যক্তি প্রথম এখানে বসতি স্থাপন করেন। তার বসত ভিটাটি ছিল পার-আলমডাঙ্গা (আসান নগর) গ্রামে। পরে সেখানে তিনি একটা খানকা বা আখড়া প্রতিষ্ঠা করেন যা আলম ফকিরের ডেরা বা ডেঙা নামে পরিচিত হয়ে ওঠে। তার খানকা বা আখড়াবাড়িকে ঘিরে ধীরে ধীরে বসতি গড়ে ওঠে এবং কালক্রমে বসতিটির নাম হয়ে ওঠে আলমডাঙ্গা। আলম ফকিরের কথাটাও সত্য হতে পারে। কারণ এই অঞ্চলে ইসলাম ধর্মে প্রচারের জন্য পীর-আওলিয়া-সূফী পুরুষদের একটা অবদান ছিল। সাদামাটা জীবনযাপন করার জন্য তাদেরকে অনেক সময় ফকির বলেও ডাকা হত। তবে আলম ফকির বাউল ফকির ছিলেন না মুসলিম সূফী সাধক, সেই বিষয়ে নিশ্চিত হওয়া যায় না। অনেকে মতে তিনি ছিলেন সূফী মুসলমান আবার অনেকের মতে তিনি বাউল ফকির। শোনা যায় কুমার নদের পাড় ঘেঁষে তার আস্তানা ছিল। নদের শিকস্তি-পয়স্তির কারণে এক সময় তা নদী গর্ভে বিলীন হয়ে যায়। অপর পাড়ে চর জেগে ওঠে এবং সেই চরের নাম আলমডাঙ্গায় থেকে যায়। এই মতটা সত্য হলে আলমডাঙ্গা নামটির রূপান্তর ঘটে থাকতে পারে এই ভাবে- আলম ফকিরের ডেরা বা ডেঙা> আলমের ডেরা বা ডেঙা> আলমডেঙা> আলমডাঙা> আলমডাঙ্গা।

এলেমদারের ডেরাঃ তৃতীয় আরেকটি মত হচ্ছে, একসময় ‘এলেম’ শিক্ষার জন্য মানুষ এখানে আসতো। ফলে একসময় এই জনপদটি এলেমদারের ডেরা বা ডেঙা নামে পরিচিত পেতে থাকে যা একসময় আলমডাঙ্গা নামে পরিচিত হয়ে ওঠে। এই মতটা মেনে নেওয়ার ক্ষেত্রে সবচেয়ে বড় সমস্য হচ্ছে কথিত আলম ফকির ছাড়া আর কোন এলেমদারের সন্ধান পাওয়া যাচ্ছে না। এই মতটা সত্য হলে আলমডাঙ্গা নামটির রূপান্তর ঘটে থাকতে পারে এই ভাবে- এলেমদারের বা এলেমের ডেরা বা ডেঙা>আলেমের ডেরা বা ডেঙা> আলেমডেঙা>আলমডেঙা>আলমডাঙা> আলমডাঙ্গা।

তৎকালীন নদীয়া অঞ্চলের কিছু জনপদের নামের শেষে ‘দহ’ এবং ‘ডাঙ্গা’ শব্দবন্ধ দুটি দেখা যায়।যেমন – চুয়াডাঙ্গা, কার্পাসডাঙ্গা, ডিঙ্গেদহ, পোড়াদহ, শিলাইদহ ইত্যাদি। ‘ডাঙ্গা’ বলতে উচু জায়গা এবং ‘দহ’ বলতে নিচু জায়গাকে বোঝানো হয়। ‘ডাঙ্গা’ শব্দটি নিয়ে বিতর্ক নেই, তবে তথ্য হাতে না আশা পর্যন্ত ‘আলম’ শব্দটা কীভাবে এল সেটা নিয়ে বিতর্ক থেকেই যাবে।

এই জনপদের নামের বানান কবে থেকে ‘আলমডাঙ্গা’ লেখা শুরু হয়েছিল তা অনুমান করা শক্ত। তবে প্রচলিত বাংলা এবং ইংরেজি বানান দুটির প্রচলন যে ব্রিটিশরা করে ছিল এই বিষয়ে সন্দেহের কোন অবকাশ নেই। ১৮৭৬ সালের পূর্বের কিছু ব্রিটিশ নথিতে ইংরেজিতে Alamdanga বানানটির দেখা মেলে। ১৮৭৬ সালটি বেশ গুরুত্বপূর্ণ। ঐ বছরেই বৃটিশ রাজ এই জনপদের নামের বানান বাংলায় ‘আলমডাঙ্গা’ এবং ইংরেজিতে ‘Alamdanga’ উল্লেখ করে গেজেট প্রকাশ করে।

ব্রিটিশ সরকার এই ভাবে ‘The Calcutta Gazette-1876- January – June’ এর ৫৭৮ পৃষ্ঠায় বানান দুটি নথিভুক্ত করেঃ

Name of Placeঃ Alamdanga, P.S. & R.S.*

Vernacular names in vernacular Characterঃ আলমডাঙ্গা

Accurate transliteration from the vernacular characterঃ Alamdanga

Practical Spelling to be adopted by the Governmentঃ Alamdanga

<nowiki>*</nowiki> P.S.-Police Station & R.S.- Railway Station

আগেই উল্লেখ করেছি, গেজেট ভুক্তির আগেই বৃটিশরা Alamdanga বানানটির ব্যবহার শুরু করেছিল। ঐসব নথিতে দেখা যায় বৃটিশরা ঐ সময় চুয়াডাঙ্গা নামের বানান লিখত Chooadanga এবং কুষ্টিয়া নামের বানান লিখত Kushtee হিসেবে। ‘ডাঙা’ শব্দটা ইংরেজিতে ‘danga’ হিসাবেই লিখিত হয়। তাছাড়া বৃটিশ কেতার উচ্চারণ ভঙ্গীতে ‘ডাঙা’ শব্দটাকে ‘ডাঙ্গা’ হিসাবেই উচ্চারিত হত। মজার ব্যাপার হচ্ছে, কবি রবীন্দ্রনাথ ঠাকুর তাঁর ‘পীসণী’ কবিতাটিতে আলমডাঙ্গার বানান ‘আলমডাঙা’ হিসাবেই লিখেছেন। কবি শিলাইদহে আসার পরেই আলমডাঙ্গার নাম শুনে থাকবেন। তিনি শিলাইদহে আসেন আলমডাঙ্গা নামের বানান গেজেট ভুক্ত হওয়ার প্রায় বিশ বছর পরে। অর্থাৎ বোঝা যায় গেজেট ভুক্তি হলেও তখনও স্থানীয়রা এই জনপদকে ‘আলমডাঙা’ বলেই ডাকত। আলমডাঙ্গার স্থানীয় বাসিন্দারা এখনও ‘আলমডাঙ্গা’ শব্দটার উচ্চারণ ‘আলমডাঙা’ হিসাবেই করে থাকে।

নামকরণ
অবস্থান ও আয়তন
প্রশাসনিক এলাকা
মুক্তিযুদ্ধে আলমডাঙ্গা